(Resend of my Culture Notes in 2010. Lagip, Ilokano for Memory. 
Pangangaluluwa- the way my old folks in Bolinao, Pangasinan celebrate 
Undas. This I think was my reaction against mall-refic rendition of Nov. 1 
and 2. Last year I found another way of celebrating Undas in Angeles that is 
slowly being copied by other Catholic communities ---Angeles' HRP 
procession of kids wearing saints’ robes and accessories! That again I think 
was a reaction against bloody, violent projection of Nov. 1 and 2. Happy 
reading in Tagalog! - MAC, 27 October 2014) 


LAGIP 1: Pangangaluluwa at Halloween Trick or Treat 


Di totoo na pagbisita sa sementeryo lamang (at mga kaugnay na gawain 
dito) ang Undas. Sa bayan ng daddy ko, sa Bolinao, Pangasinan, mayroong 
kaugalian noon ang mga tao na kaakibat ng Undas - ang pangangaluluwa. 
Sinasabing liban sa paghahanda sa paglilinis at paggunita sa patay sa 
pamamagitan ng misa, marami sa mga kabataan at may gulang na din nung 
kapanahunan ng aking ama ang nagbabahay-bahay matapos ang orasyon sa 
gabi upang mag-alay ng mga awiting pampatay o paggunita sa patay o 
awiting pang-relihiyoso. Kadalasan daw, sila ay nagtatalakbong ng puting 
kumot o simpleng nakaputi habang nangangaluluwa. Matapos ang dalawa o 
tatlong awitin sa isang bahay, patutuluyin sila dito at hahandugan ng ibat 
ibang pamutat --- kakanin, masikoy, ginataan habang nagkukuwentuhan 
hinggil sa yumaong mahal sa buhay o kaya ay mga kuwentong 
kababalaghan. Matapos ang ilang sandali, kung ibig na ng grupo ay lilipat 
na sila sa ibang bahay upang muling umawit, makipagkuwentuhan at iyun 
nga --- mangaluluwa. 


Pag-alis sa isang bahay, kadalasan ay pinababaunan sila ng mga inihandog 
na pagkain upang ipasalubong sa mga naiwan sa kani-kanilang bahay. 


Mukhang isa sa layunin ng pangangaluluwa ay nakatuon sa mga naiwan ng 
mga patay, isang bagay na ekstensyon ng ating pakikipagkapwa at 
pagkakaroon ng malalapit na relasyunang pampamilya. Liban sa pag-alala 
sa mga patay, kinukumustang lalo ang mga kamag-anakan nito lalo na ang 
mga hindi pa nakakababang-luksa at/o mga hindi pa nakaka-move on sa 
pagkawalay sa kanilang mga mahal sa buhay. 


Natutuwa akong alalahanin ngayon na sa aking kabataan, naranasan ko pa 
ang mauwian ng mga kakaning ito mula sa aking mga Aunties (‘Ante’ kung 
bigkasin sa probinsiya --- Ante Beatriz, Ante Manang at Ante Puring). Kahit 


marunong silang magluto, iba pa din ang makatikim ng kakaning may latik 
sa ibabaw, ginataang monggo, binungey, binubudan galing sa ibang bahay 
at mga kaibigan. Higit pa ang pakikinig sa mga apdeyts sa kanilang mga 
kapanahunang kaibigan at mga kamag-anak. At hingit pang muli ang paulit- 
ulit na pagsasalaysay noon ng mga kuwentong may kinalaman sa baras, 
lumilipat na nakabaong na kayamanan, white ladies, santelmo (sigsilew), at 
sa totoong buhay, kung paano akong binisita ng lola at ng kapatid niya (lolo 
ko na din) noong sila ay pumanaw (isang taon pa lang kasi ako noon at hindi 
isinama sa Bolinao nang sila ay mamatay). 


Taong 2004 nang magkaroon ako ng oportunidad masaksihan ang isang 
Ttrick or Treat sa Seattle. Matapos ang Interacts (feminist Activist retreat 
na pinangunahan nina Luchie Ticzon at Cindy Ewing, hinandugan ako ng 
aking kapatid bumisita sa kaniyang dating tahanan at mga kaibigang sina 
Tita Tina at Jon). Hindi naman kami dumalo sa mga parties. Natatandaan ko 
lang na tuwing hapon bago umuwi mula trabaho sina Tita Tina at Jon, 
dumadaan muna kami sa iba't ibang supermarkets/ groeries tulad ng 
Waltermart. Bibili kami ng iba't ibang candies at chocolates (ang 
pinakagusto ko ay ang corn candy! --- paging, padalhan ako nito. . . joke. 
Hindi ko kasi ito nakikita dito sa Pinas) nang sa gayon ay mapuno ang 
pumpkin basket ni Tita Tina. Tapos, gabi-gabi nun hanggang ika-1 ng 
Nobyembre, saglit na napuputol ang aming hapunan o kaya kantahan dahil 
sa mga bubwit na Superman, Witch, Bulgy eyed tom, Fairies na kumakatok 
upang humingi ng candies. Balik nang balik ang mga bubwit na ito (parang 
mga nangangaroling sa atin kapag pasko) dahil una hindi sila natatakot sa 
amin dahil hindi naman kami naka-costume at pangalawa, super dami 
talaga ang inihahandog sa kanila ni Tita Tina. 


Sabi ni Atty. Judith Lazaro, batchmate ngayon sa aking parallel school na 
Integral Organizational Development na kaya naka-costume ang mga bata 
para hindi nila katakutan ang undas at kabuuang konsepto ng kamatayan at 
kababalaghan. 


Ayokong manghusga o mag-analisa sa dalawang tradisyong ito (naaalarma 
lang talaga ako sa dagsa ng kaisipang ‘B’ at kung paano ito nag-o- 
operationalize sa ating mga pinaglilingkuran kabataan). Ayoko din magtaas 
ng lubong (worldview, weltanschauung) ng bayang Pilipinas. Batid na batid 
kong kaya ng bawat isa sa ating pumuna at pumuri, magpasya at tumaya 
kaugnay ng modernisasyon, komersyalisasyon, inferiority complex, mito at 
tiwaling kaisipan). Simpleng pagbababahagi lamang ito ng sarili (ng 
kaalaman na din) sa pamamagitan ng lagip (isang muwestrang natutuhan 
ko sa ilalim ng aking dating propesor sa UP na si Dr. Ariel Agcaoili). Kung 
mayroon man akong pulitikal na hangarin sa paghinto ko muna sa gawain/ 
trabaho at pag-aalaga sa aking bunso upang isulat ito ay batid na batid kong 
alam niyo na iyun. 


Papasaan ba't tutuloy din ang lahat ng ating pagpupunyagi ... 


(Kung interesado sa anumang bagay na nabanggit sa itaas, huwag na hindi 
mag-atubiling tumugon sa emeyl na ito. Agtultuloy at padayon. Sulong 
tayo!) 


